Work (երգ, Իգի Ազալիա)

Անվան այլ կիրառումների համար տե՛ս՝ Work (այլ կիրառումներ)«Work» (հայերեն՝ Աշխատանք), ավստրալիացի ռեփեր Իգի Ազալիայի երգն է։ Այն թողարկվել է 2013 թվականի մարտի 13-ին որպես նրա «The New Classic» (2014) դեբյուտային ստուդիական ալբոմի գլխավոր սինգլ։ Երգը գրվել է Իգի Ազալիայի, The Invisible Men-ի, Տրոկոն Մարկուս Ռոբերտսի և Նատալի Սիմսի կողմից։ Երգի պրոդյուսերներն են The Invisible Men-ը և 1st Down of FKi-ը։ «Work»-ը սնեպ-թրեպ երգ է, որը իր բովանդակությամբ Իգիի կյանքի պատմության մասին է։
Իր թողարկումից հետո, երգը արժանացել է տարբեր կարծիքների երաժշտական քննադատների կողմից, ովքեր գնահատել են երգի բառերը և Իգիի վոկալի մատուցումը։ Կոմերցիոն առումով երգը ունեցել է չափավոր հաջողություններ։ Այն հասել է 17-րդ հորիզոնականը Մեծ Բրիտանիայի սինգլների հիթ շքերթում և 54-րդ հորիզոնականը Միացյալ Նահանգների Billboard Hot 100 հիթ շքերթում։ Երգը նաև ընդգրկվել է Մեծ Բրիտանիայի UK R&B Charts-ում և Միացյալ Նահանգների Billboard Hot Dance Club Songs հիթ շքերթի թոփ 10-ում։
Երգի տեսահոլովակը, որը նկարահանվել է ֆրանսիական Jonas & Francois ռեժիսորական թիմի կողմից, ներկայացվել է 2013 թվականի մարտի 13-ին։ Ներշնչված մի քանի ֆիլմերից, տեսահոլովակը ներկայացնում է Իգիի կյանքի ճանապարհորդությունը դեպի Հոլիվուդի փողոցներ։ Քննադատները բարձր են գնահատել տեսահոլովակի պատմությունը և նորաձևությունը, ինչպես նաև Իգիի պարային ունակությունները։ Տեսահոլովակը ավելի մեծ ճանաչում է ձեռք բերել MTV VMA-ում և UK Music Video մրցանակաբաշխությունների անվանակարգերից մեկում ներկայացվելուց հետո։ 2013-ին Իգին երգը կենդանի կատարել է մի քանի միջոցառումների ժամանակ, ինչպես նաև բրիտանացի երգչուհի Ռիտա Օրայի շրջագայությունների բացման ժամանակ։ 2014-ին նա կատարել է երգը Jimmy Kimmel Live! հեռուստածրագրի շրջանակներում և իր «The New Classic» ալբոմի շրջագայությունների ժամանակ։


== Նախապատմություն և թողարկում ==

2012 թվականի դեկտեմբերից մինչև 2013-ի հունվարը, «Work» երգը մշակվել է Իգի Ազալիայի կողմից որպես նրա դեբյուտային «The New Classic» ստուդիական ալբոմի երեք սինգլներից մեկը։ Երգը գրվել է Ուելսում մի հորդառատ անձրևի ժամանակ, որը նրան ոգեշնչում է ստեղծել երգ որը «տխուր է, բայց տարօրինակ ձևով, կարծես ուրախ կամ հանգստացնող է, կամ էլ խաղաղ տեսակով»։ WZMX ռադիոկայանի հետ հարցազրույցում Իգին նշում է․ «Իսկապես ես երբեք չեմ գրել երգ իմ կյանքի մասին, քանի որ ես կարծում եմ որ եթե դու երբեմն անում ես ինչ-որ բան այդքան լուրջ, դու չգիտես թե ինչպես այդ ամենը ճիշտ տեղադրել երգում։» Երգի բովանդակությունը ոգեշնչված է այն ժամանակահատվածից երբ Իգին տառապում էր դեպրեսիայով և մոր հետ աշխատելու համար դուրս էր եկել ավագ դպրոցից։ Երգում նշվում է թե ինչպես է Իգին իր վաստակած գումարով թռիչքի տոմս գնում և մինչև 16 տարեկանը լրանալը թողնում իր բնակավայր Մուլումբիմբին և մեկնում Մայամի։ Որպես անօրինական ներգաղթյալ Միացյալ Նահանգներ ժամանելուց հետո, Իգին ունեցել է բազում ֆինանսական խնդիրներ և սկզբնական շրջանում հասարակության կողմից արժանացել է կոպիտ կարծիքների։
Իգի Ազալիան երգը համատեղ գրել է Տրոկոն Մարկուս Ռոբերտսի, Նատալի Սիմսի և The Invisible Men-ի հետ, ով վերջինս նաև երգի պրոդյուսերն է 1st Down of FKi-ի հետ։ Իգին իր վոկալը երգի համար ձայնագրել է Rockfield և Monnow Valley ձայնագրման ստուդիաներում։ Ձայնագրման աշխատանքներից հետո տարբեր հարցազրույցներում Իգին նշել է երգը հասել է իր նպատակին և սա այն երգն է որով նա ամենաշատն է հպարտ։ Նա նաև նշել է որ իր ընկերներից շատերը առաջին անգամ երգը լսելուց հետո արտասվել են քանի որ այն ճիշտ իր կյանքի պատմությունն է։ Chicago Sun-Times-ի հետ հարցազրույցում Իգին խոստովանել է որ «Work» և «Rolex» երգերը իր դեբյուտային ալբոմի ամենա անձնական երգերն են։
2013 թվականի հունվարի 28-ին Իգին առաջին անգամ երգը կատարում է բրիտանացի երգչուհի Ռիտա Օրայի շրջագայություններից մեկի բացման ժամանակ Մանչեստրում։ Փետրվարի 11-ին կայանում է երգի պրեմիերան բրիտանական BBC Radio 1Xtra ռադիոկայանի եթերում, որից հետո Իգին գրում է իր Թվիթթերի էջում․ «Շնորհակալություն ինձ աջակցելու համար և ես ուրախ եմ ունենալ առաջին սինգլը իմ պատմության մասին և ոչ թե ինչ-որ անիմաստ բանի։ Հույս ունեմ այն ոգեշնչում և դրդում է։» Մարտի 17-ին երգը պաշտոնապես թողարկվում է, որից հետո նաև թողարկվում է նաև երգի մինի ալբոմ և տարբեր ռեփերների կողմից ռեմիքսներ։


== Տեսահոլովակ ==
Երգի տեսահոլովակը նկարահանվել է Լոս Անջելեսում 2013 թվականի փետրվարի 25-ին։ Այն նկարահանվել է ֆրանսիական Jonas & Francois ռեժիսորական թիմի կողմից և ներկայացվել է Իգիի VEVO էջում մարտի 13-ին, 2013։


=== Սյուժե ===
Տեսահոլովակի սկզբում Իգին քայլում է մի ամայի ճանապարհով, որի ընթացքում ցուցադրվում են նաև վառվող կոշիկների և անիվների կադրեր։ Հաջորդ կադրում նա կանգնած է այդ կրակների առջև, իսկ մյուսում մի քանի պարուհիների հետ մեքենայի առջև։ Այնուհետև նա վարում է հեծանիվ, որից հետո իր երկու ընկերների հետ նա հայտնվում է մի բարում։ Այդ բարի հաճախորդներից մեկի համար պարելու ժամանակ նա գողանում է նրա մեքենայի բանալիների և ընկերների հետ դուրս փախչում։ Հաջորդ կադրում նա և ընկերները մեքենայով փախչում են, որի ընթացքում Իգին կանգնած է մեքենայի մեջ և վերև է պարզում մի բարակ շորի կտոր։ Վարելով մեքենան մի ամբողջ ցերեկ և գիշեր, առավոտյան նրանք հասնում են Հոլիվուդ, որտեղ Իգին դուրս գալով մեքենայից սկսում է միայնակ քայլել մայթով։


== Երգացանկ ==


== Հիթ-շքերթներ ==


== Ծանոթագրություններ ==


== Արտաքին հղումներ ==
Երգի տեսահոլովակը ՅուԹուբում